ไล่จับ(หุ้น)IVL…Goลูบคมตลาดทุน
ช่วงนี้ใครเขาวิ่งไล่จับ Pokemon Go(โปเกมอน โก) ก็ต้องปล่อยเขาไปครับ
9 ส.ค. 2559

ธนะชัย ณ นคร
 
ช่วงนี้ใครเขาวิ่งไล่จับ Pokemon Go(โปเกมอน โก) ก็ต้องปล่อยเขาไปครับ
เราชาวนักลงทุนในตลาดหุ้น อย่าไปวิ่งกับเขา
หน้าที่ของเราคือ “ไล่จับหุ้น” จับให้ทัน ก่อนที่ราคามันจะไปไหนต่อไหน หรือจับให้ถูกจังหวะ ไม่ใช่ว่ามีเงินก็ซื้อๆ ใส่พอร์ต โชว์ความเป็นป๋า เป็นเจ้
วานนี้หุ้น IVLหรือ บริษัท อินโดรามา เวนเจอร์ส จำกัด (มหาชน) ขึ้นหม้ออีกแล้ว
ราคาปิดที่ 34.75 บาท บวก 1.75 บาท เปลี่ยนแปลง 5.30%
นัยสำคัญ ข่าวว่าไม่ได้มีอะไรมาก แค่กำไรไตรมาส 2/59 (อาจ)จะออกมามากกว่าที่นักวิเคราะห์ทุกสำนักได้คาดการณ์กันเอาไว้ ก่อนหน้านี้
IVL จะแจ้งผลประกอบการในวันพุธที่ 10 ส.ค.นี้
อาจจะเป็นช่วงหลังปิดตลาดภาคเช้า
หรือหากมีความผิดพลาดทางเทคนิค ก็อาจไปแจ้งช่วงหลังปิดตลาดภาคบ่าย แต่จะไม่ค่ำมืดดึกดื่น
ก่อนหน้านี้ นักวิเคราะห์จากหลายโบรกฯ ดีดลูกคิด คำนวณกำไรสุทธิ IVL ไตรมาส 2/59 ว่า เฉลี่ยจะอยู่ประมาณ 4,000 – 5,000 ล้านบาท
หรือบวกลบ ไม่ห่างจากตัวเลขดังกล่าวมากนัก
ตัวเลขกำไรหากออกมาตามประมาณนี้ ก็จะใกล้เคียงกับไตรมาส 1/59 และใกล้เคียงกับไตรมาส 2/58
ทว่า มีนักวิเคราะห์บางคน บอกว่า มีความเป็นไปได้ ที่กำไรของ IVL อาจออกมาดีกว่าที่โบรกฯ ต่างๆ คาดการณ์ไว้ เพราะปิโตรเคมีกำลังอยู่ในช่วงขาขึ้น และกำไรกำลังจะกลับมา
หรืออย่างน้อย กำไรของ IVL จะอยู่ในช่วงขาขึ้นนับจากนี้ไปอีก 2 ปี
หุ้น IVL นั้น มีนักลงทุนรายใหญ่ เข้ามาลงทุนจำนวนมากครับ
อย่างก่อนหน้านี้ ก็มีกลุ่มนักลงทุนรายใหญ่(ไม่ใช่เสี่ยป๋อง นะ) กลุ่มหนึ่งเข้ามาลงทุน ราคาเฉลี่ยที่ซื้ออยู่ประมาณ 22-23 บาท ต่อหุ้น
ต่อมาราคาหุ้น IVL กลับดิ่งลงมาอย่างหนัก
และปรับลงมาเหลือประมาณ 16-17 บาท เมื่อปีก่อนหน้านี้ ก่อนที่ราคาจะค่อยๆ ปรับขึ้นมาจากสิ้นปี 2558 และมาถึงวานนี้ ราคาหุ้น IVL ขึ้นมาแล้ว 63-64%
ในระหว่างทางที่ราคาขึ้นมา นักลงทุนรายใหญ่กลุ่มดังกล่าวได้ทยอยขายออกไปเป็นล็อตๆ
ราคาเฉลี่ยอยู่ระหว่าง 31-32 บาทต่อหุ้น
และทำให้เป็นปัจจัยกดดันราคาหุ้น IVLในช่วงราคาขณะนั้น
แต่ตอนนี้ ข่าวว่า มีการขายเกลี้ยงพอร์ตไปแล้ว สะเด็ดน้ำไปแล้ว เพราะได้กำไรไปแล้ว ทำให้หุ้น IVL หมดปัจจัยที่ถูกกดดันจากนักลงทุนรายใหญ่ รายดังกล่าวมีการขายออกมา
แหล่งข่าวจากนักวิเคราะห์ บอกด้วยว่า IVL รายงานผลประกอบการออกมาดีเกินที่คาดการณ์ไว้
ก็มีโอกาสครับ ที่หลายๆ โบรกฯ จะปรับราคาเป้าหมายใหม่
IVL นั้น จัดว่า เป็นธุรกิจปิโตรเคมีที่มีขนาดใหญ่ระดับโลก ดังนั้น การกลับมาของ IVL ก็จะมีขนาดใหญ่ตามไปด้วย
ขณะที่ราคาหุ้นนั้น ก็ยังถือว่า Laggard ของกลุ่มอยู่พอสมควร
บทวิเคราะห์ของหลายโบรกฯ มองเบื้องต้นว่า กำไรของ IVL ในปี 2559 จะเกินระดับ 1 หมื่นล้านบาท
กำไรระดับดังกล่าว หากมองหุ้นตัวอื่นๆ ที่มีกำไรเกิน 1 หมื่นล้านบาทต่อปี ราคาหุ้นต่างอยู่ในระดับเกินกว่าราคาหุ้นของ IVL เกือบทั้งนั้นครับ
ล่าสุด หุ้น IVL มีการซื้อขาย พี/อี เฉลี่ย 15 เท่า
ราเป้าหมายหุ้น IVL ของโบรกฯ แต่ละสำนัก แตกต่างกันไป มีตั้งแต่ระดับ 30 บาท ไปจนถึง 50 บาท
วานนี้นักลงทุนวิ่งไล่จับหุ้น IVL กันเยอะเลย
ส่วนวันนี้ ก็น่าจะยังไล่จับกันอยู่
กลายเป็น IVL… Go ไปแล้ว